b'\n_START_ARTICLE_\nMinotauro\n_START_PARAGRAPH_\nSa mitolohiyang Griyego, ang minotauro, minotaurus, o minotoro (Griyego: \xce\x9c\xe1\xbf\x91\xce\xbd\xcf\x8e\xcf\x84\xce\xb1\xcf\x85\xcf\x81\xce\xbf\xcf\x82, M\xc4\xabn\xe1\xb9\x93tauros) ay isang nilalang na kalahating tao at kalahating toro o baka. Karaniwang ulo ang sa baka at sa tao ang katawan. Nakatira ito sa gitna ng Laberinto, isang masalimuot na "palaisipang pampaglalakbay" na ginawa para kay Haring Minos ng Creta at dinisenyo ng arkitektong si Daedalus at ng kanyang anak na lalaking si Icarus. Inatasan silang itayo ito upang maikulong ang Minotauro. Karaniwang ang Knossos ang itinuturing na pook na pinagtayuan ng laberinto. Sa paglaon, napaslang ni Theseus ang minotauro.\n_START_SECTION_\nPangalan\n_START_PARAGRAPH_\nNagmula ang pangalang minotauro mula sa Griyegong \xce\x9c\xe1\xbf\x91\xce\xbd\xcf\x8e\xcf\x84\xce\xb1\xcf\x85\xcf\x81\xce\xbf\xcf\x82 (M\xc4\xabn\xe1\xb9\x93tauros), na pinagsamang \xce\x9c\xce\xaf\xce\xbd\xcf\x89\xcf\x82 (Minos ni Haring Minos) at ng pangngalang \xcf\x84\xce\xb1\xcf\x8d\xcf\x81\xce\xbf\xcf\x82 (tauros) o bulugang toro o lalaking baka, kaya\'t isinasalinwika bilang "Bulugang Toro ni Minos". Sa Creta, kilala ang toro bilang Asterion, isang pangalang ginagamit din ng ama-amahan ni Minos.\n_START_SECTION_\nSalaysay\n_START_PARAGRAPH_\nBatay sa mitolohiya ng sinaunang mga Griyego, may isang panahong nasakop ni Haring Minos ang Atenas. Nagpahayag siyang susunugin niya ang lungsod kung hindi makapagdadala ang mga mamamayan ng Atenas na pitong mga dalaga at pitong mga kabataan sa bawat siyam na taon. Ipapakain sa minotauro ng laberinto ang mga dalaga at mga kabataan. Sumama si Theseus sa mga dalaga at mga kabataan. Nakahanda si Theseus sa pagpasok niya sa laberinto, sapagkat binigyan siya ni Ariadne, anak na babae ni Haring Minos, ng bola ng sinulid. Itinali ni Theseus ang dulo ng sinulid sa pintuan ng laberinto bago landasin ito. Habang naglalakbay, pinabayaan niyang unti-unting matanggal sa pagkakaikot ang bola ng sinulid. Pagkaraan niyang mapaslang ang minotauro, sinundan lamang niya ang sinulid upang makalabas mula sa laberinto.'